৫৬তম বর্ষে কৃষ্ণনগরের ক্লাব সাথীর শ্যামাপুজোয় এবছরের ভাবনা মায়ানমারের বৌদ্ধ মন্দির

নদিয়া: আসন্ন দীপাবলিকে (Diwali) সামনে রেখে নদিয়ার (Nadia) কৃষ্ণনগরে (Krishnanagar) সাজ সাজ রব। এবারে ৫৬ তম বর্ষে পদার্পণ করল ক্লাব সাথী। প্রতি বছরের মতোই এ বছরও দেবী কালীর আরাধনায় ব্রতী হয়েছে ক্লাবটি। তবে এবার দর্শনার্থীদের নজর কাড়তে তারা তৈরি করছে এক অভিনব মণ্ডপ, মায়ানমারের বৌদ্ধ মন্দিরের আদলে।

পুজো উদ্যোক্তারা জানিয়েছেন, পুজোর আগেই, অর্থাৎ রবিবারের মধ্যেই মণ্ডপ নির্মাণের কাজ সম্পূর্ণ হয়ে যাবে বলে তাঁদের আশা।

আরও পড়ুন: কালীপুজোর রাতে আরাধ্য অলক্ষ্মী! ঘটিবাড়ির প্রাচীন রীতিতে কেন বিদায় দেওয়া হয় দেবীকে?

কেবল মণ্ডপসজ্জাই নয়, সামাজিক দায়বদ্ধতার দিকেও নজর রাখছে ক্লাবটি। পূজার ক’দিন চলবে বিভিন্ন সাংস্কৃতিক অনুষ্ঠান, যেখানে অংশ নেবে এলাকার কচিকাঁচা থেকে শুরু করে প্রবীণরাও। পাশাপাশি, সমাজের অসহায় মানুষের পাশে দাঁড়াতে থাকবে বস্ত্রদান কর্মসূচিও।

উদ্যোক্তাদের দাবি, জেলার কালীপুজোগুলির মধ্যে এ বছরও ক্লাব সাথীর পুজো নিজেদের স্বকীয়তা ও সামাজিক উদ্যোগের জন্য বিশেষভাবে আলোচনায় থাকবে।